Quidam nobilissimus miles, Rainerius de Villon, et uxor ejus Atala, filiusque eorum Girbaldus, et alii multi nobiles viri convenerunt ad locum Aureæ Vallis, obtuleruntque ibi filium suum Deo ad serviendum. Et in oblatione ejus reddiderunt mansum quem tulerant, quem etiam supradicta Raimodis Deo et huic loco obtulerat, cum omnibus appenditiis suis, totum usque ad inquirendum, et servum jam dictum Aimoenum et medietatem filiorum ejus; et in augmento dederunt unam sexteradam terræ juxta prædictum mansum. S’ Rainerii et Atalæ uxoris ejus, filiorumque eorum. S’ Girbaldi Vert, Ylionis Jhavagist, Girardi Vinzæ, Bernardi Morel. Post hæc denuo commoverunt litem filii domni Rainerii inter se et monachos, iterumque domnus Hugo prior dedit triginta solidos ipsis tribus fratribus et matri; iterumque fecerunt finem et pacem, coram testibus Duranno Merulo, Hugone de Olsola, Lamberto Montboon.